CELEX: 32019D0215(01)
Language: sk
Date: 2019-02-07 00:00:00
Title: Vykonávacie rozhodnutie Komisie zo 7. februára 2019 o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie [Barbera d’Asti (CHOP)]

15.2.2019   
               
               
                  SK
               
               
                  Úradný vestník Európskej únie
               
               
                  C 60/4
               
            
         VYKONÁVACIE ROZHODNUTIE KOMISIE
         zo 7. februára 2019
         o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie
         
         [Barbera d’Asti (CHOP)]
         (2019/C 60/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
         keďže:
         
                     (1)
                  
                  
                     Taliansko v súlade s článkom 105 nariadenia (EÚ) č. 1308/2013 zaslalo žiadosť o zmenu špecifikácie výrobku s názvom „Barbera d’Asti“.
                  
               
                     (2)
                  
                  
                     Komisia uvedenú žiadosť preskúmala a dospela k záveru, že podmienky stanovené v článkoch 93 až 96, článku 97 ods. 1 a článkoch 100, 101 a 102 nariadenia (EÚ) č. 1308/2013 sú splnené.
                  
               
                     (3)
                  
                  
                     S cieľom umožniť predkladanie námietok v zmysle článku 98 nariadenia (EÚ) č. 1308/2013 by sa žiadosť o zmenu špecifikácie výrobku s názvom „Barbera d’Asti“ mala uverejniť v Úradnom vestníku Európskej únie,
                  
               ROZHODLA TAKTO:
         
            Jediný článok
            Žiadosť o zmenu špecifikácie výrobku s názvom „Barbera d’Asti“ (CHOP) v súlade s článkom 105 nariadenia (EÚ) č. 1308/2013 je uvedená v prílohe k tomuto rozhodnutiu.
            V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti zmene špecifikácie uvedenej v prvom odseku tohto článku.
         
         
            V Bruseli 7. februára 2019
            
               
                  Za Komisiu
               
               Phil HOGAN
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 671.
      
      
         
            PRÍLOHA
            
               „Barbera d’Asti“
            
            
               PDO-IT-A1398-AM02
            
            
               Dátum podania žiadosti: 2.12.2014
            
            ŽIADOSŤ O ZMENU ŠPECIFIKÁCIE VÝROBKU
            1.   Pravidlá vzťahujúce sa na zmenu
            
            Článok 105 nariadenia (EÚ) č. 1308/2013 – podstatná zmena
            2.   Opis a dôvody zmeny
            
            2.1.   Zmena špecifikácie výrobku Barbera d’Asti DOCG (CHOP) – Vypustenie odkazov na podoblasť Nizza
            
            Zmena špecifikácie výrobku, ktorá obsahuje niekoľko zmien jednotného dokumentu v zmysle článku 94 ods. 1 písm. d) nariadenia (EÚ) č. 1308/2013.
            Článok 1 – Označenie a vína – Z odsekov 1 a 2 boli vypustené odkazy na podoblasť Nizza. V jednotnom dokumente boli z bodov 2.4, 2.5 a 2.5.2 vypustené odkazy na vína z podoblasti Nizza. Ide o formálne zmeny vyplývajúce zo žiadosti o zmenu podoblasti Nizza na samostatné DOCG (CHOP) (podľa článku 4 ods. 5 legislatívneho dekrétu č. 61/2010), ktorá bola formálne potvrdená žiadosťou o ochranu zodpovedajúceho CHOP „Nizza“ (pozri dokument PDO-IT-01896).
            Táto zmena súvisí so žiadosťou o ochranu „Nizza“ DOCG (CHOP) (PDO-IT-01896) a oblasťou výroby „Barbera d’Asti“ DOCG (CHOP), ktorá je uvedená v článku 3 tejto špecifikácie. Vypustením podoblasti Nizza, ktorá bola de facto doplnkovou zemepisnou kvalifikáciou pre vína „Barbera d’Asti“ DOCG (CHOP) a v súlade s tým bola regulovaná v samostatnej sprievodnej špecifikácii, ani jej zmenou na CHOP „Nizza“, nedochádza k zmene oblasti výroby „Barbera d’Asti“ DOCG (CHOP). Zdôrazňujeme teda, že uvedená oblasť výroby opísaná v článku 3 zahŕňa aj oblasť výroby vymedzenú v špecifikácii „Nizza“ DOCG (CHOP) tak, ako doteraz zahŕňala podoblasť Nizza. To plne zodpovedá súčasným právnym predpisom EÚ a zákonom Talianska o ochrane CHOP a CHZO, ktoré umožňujú súbežnú existenciu dvoch alebo viacerých označení na jednom území za predpokladu, že sú regulované samostatne. V tejto súvislosti budú mať výrobcovia každoročne v čase zberu možnosť rozhodnúť sa, ktoré vína s CHOP budú vyrábať v jednotlivých vinohradoch (za predpokladu, že budú spĺňať technické a výrobné vlastnosti uvedené v príslušných špecifikáciách).
            2.2.   Článok 4 – Vinohradnícke normy
            
            Odsek 2 – Zmena špecifikácie: Vložením formulácie „núdzové zavlažovanie je povolené“ po formulácii „akákoľvek forma ovplyvňovania vývoja plodov je zakázaná“ sa zaviedla možnosť používať núdzové zavlažovanie. Dôvodom tejto zmeny sú zmeny klimatických podmienok v posledných rokoch, charakterizované nízkym úhrnom zrážok a vysokými priemernými a maximálnymi letnými teplotami, ktoré majú za následok nadmerný nedostatok vody v rôznych pôdnych podmienkach na svahoch a klimatických podmienkach. Povolenie núdzového zavlažovania umožňuje v prípade potreby predísť možnému negatívnemu vplyvu na kvalitu hrozna a vývoj mladých rastlín.
            Odsek 4 – Zmena špecifikácie: Z vety „V roku so zlou úrodou regionálna vláda Piemontu v prípade potreby …“ sa vypustili slová „v prípade potreby“.
            Ide o formálnu zmenu, keďže regionálna vláda zasahuje v prípade zníženého výnosu zakaždým, keď sa vyskytne zlá úroda. Slová „v prípade potreby“ sú teda nadbytočné a ich vypustením nedošlo k zmene významu odseku.
            2.3.   Článok 5 – Normy pre výrobu vína
            
            Odsek 4 – Zmena špecifikácie: V súvislosti s obdobím vyzrievania vín sa v tabuľke, v ktorej sa uvádza používanie dreva, vypustil konkrétny prívlastok „dubový“ z formulácie „z toho v dreve (dubových sudoch akejkoľvek veľkosti)“.
            V súčasnosti sa totiž výrobcovia vín neustále snažia dosiahnuť vysokú kvalitu výrobkov, a je teda je nevyhnutné, aby mali možnosť zvoliť si iné druhy dreva, ktoré považujú za vhodnejšie na zdokonalenie svojich vín. V každom prípade sa v právnych predpisoch EÚ týkajúcich sa CHOP a CHZO nevyžaduje, aby boli v špecifikáciách výrobkov uvedené botanické druhy, z ktorých bolo drevo získané. Upozorňujeme, že jediné ustanovenia právnych predpisov EÚ, v ktorých sa upravuje táto otázka, je článok 66 ods. 2 nariadenia (ES) č. 607/2009 a príloha XVI k danému nariadeniu, ktorým sa umožňuje zahrnúť medzi označenia, ktoré sa môžu uvádzať na etiketách, aj označenia ako „školené v sude“ alebo „školené v barikovom sude“, t. j. bez uvedenia botanického názvu druhov, z ktorých bolo drevo získané.
            Odsek 4, záverečný pododsek – Zmena špecifikácie: Za formuláciu „Sudy sa môžu dolievať rovnakým vínom“ sa doplnilo slovné spojenie „rovnakého ročníka“.
            Považovalo sa za vhodné spresniť, že počas obdobia vyzrievania sa na dolievanie sudov musí použiť rovnaký druh vína rovnakého ročníka.
            Článok 5 ods. 2 – Zmena špecifikácie: Vo formulácii „príslušné výnosy hrozna v kg/ha podľa článku 4 ods. 3“ sa merná jednotka zmenila z „kg“ na „t“.
            Ide o formálnu zmenu na účely dosiahnutia súladu tejto mernej jednotky s jednotkou použitou v článku 4 ods. 3, na ktorú vyjadrenie odkazuje a ktorá sa používa na uvádzanie výnosu hrozna v tonách.
            2.4.   Článok 6 – Charakteristické vlastnosti spotreby
            
            Zmena špecifikácie: Vypúšťa sa tento odsek: „2. Ministerstvo poľnohospodárstva, potravinárstva a lesníctva môže vlastným dekrétom zmeniť limity celkového obsahu kyselín a bezcukorného extraktu.“
            Ide o formálnu zmenu, keďže uvedená možnosť už nezodpovedá platným právnym predpisom.
            2.5.   Článok 7 – Názov a prezentácia
            
            Článok 7 ods. 3 – Zmena špecifikácie: Vypúšťa sa táto zarážka:
            
               „Na etikete musí byť uvedené slovo ‚Vigna‘ [vinohrad], za ktorým nasleduje príslušný názov miesta alebo tradičný názov, na ktoré sa použije písmo, ktorého maximálna prípustná veľkosť je 50 % veľkosti písma použitého pre nápis ‚Barbera d’Asti‘ DOCG (CHOP).“
            
            Cieľom tejto zmeny je vyhnúť sa reštriktívnym pravidlám uvádzania príslušných slov (Vigna + názov miesta); namiesto toho sa má odkazovať na všeobecné vnútroštátne pravidlá a pravidlá EÚ, vďaka čomu je možno upútať pozornosť na predmetné označenie, ktoré je kľúčovým rozlišujúcim znakom výrobcu vína.
            2.6.   Článok 8 – Balenie
            
            Článok 8 ods. 1 – Zmena špecifikácie: Formálna zmena, ktorou sa vyžaduje, aby sa v súlade s jednotnou sústavou merných jednotiek uvádzala kapacita nádob v litroch, a nie v centilitroch. Toto ustanovenie sa súčasne vzťahuje na všetky veľkosti od 0,187 litra do 12 litrov, pričom sa zachováva vylúčenie nádob s objemom 2 litrov, ale zahŕňa sa niekoľko väčších veľkostí, ktoré sa predtým mohli používať iba na propagačné účely.
            Vychádza to z obchodných požiadaviek, ktorých cieľom je umožniť umiestnenie výrobku v rozličných segmentoch trhu. Používanie fliaš s väčším objemom umožňuje predovšetkým zlepšiť kvalitu (vytvárajú sa optimálne podmienky pre proces vyzrievania vo fľaši) a imidž vína, keďže ide o veľmi cenné nádoby zodpovedajúce prestíži vína.
            Článok 8 ods. 3 – Zmena špecifikácie: Prostriedky na uzatváranie fliaš boli špecifikované v súlade s platnými právnymi predpismi, pričom používanie korunkových uzáverov sa zakázalo iba pri vínach Barbera d’Asti a Barbera d’Asti Superiore. Pri druhoch s označením „Vigna“ a uvedením podoblasti je navyše povolené používať iba prírodný korok.
            Dôvodom je vyhnúť sa príliš obmedzujúcim opatreniam pre základné vysokoobjemové druhy DOCG (CHOP) a namiesto toho odlíšiť imidž prestížnejších druhov, pri ktorých je uvedený vinohrad a/alebo podoblasť, výlučným používaním prírodného korku.
            2.7.   Zmena špecifikácie pre vína „Barbera d’Asti“ DOCG (CHOP). Revízia prílohy na konci špecifikácie výrobku (pravidlá pre podoblasti: Nizza, Tinella, Colli Astiani alebo Astiano)
            
            Zmena špecifikácie výrobku, s ktorou je spojených niekoľko zmien jednotného dokumentu v zmysle článku 94 ods. 1 písm. d) nariadenia (EÚ) č. 1308/2013.
            Príloha na konci špecifikácie bola zrevidovaná a pravidlá týkajúce sa podoblasti Nizza boli vypustené.
            V nadväznosti na žiadosť o ochranu „Nizza“ DOCG (CHOP) (PDO-IT-01896) sa zmenila príloha a zachovali sa iba pravidlá pre podoblasti „Tinella“ a „Colli Astiani“, resp. „Astiano“.
            Vypustením podoblasti Nizza, ktorá bola de facto doplnkovou zemepisnou kvalifikáciou pre vína „Barbera d’Asti“ DOCG (CHOP), nedochádza k žiadnej zmene oblasti výroby vín „Barbera d’Asti“.
            To plne zodpovedá súčasným právnym predpisom EÚ a zákonom Talianska o ochrane CHOP a CHZO, ktoré umožňujú súbežnú existenciu dvoch alebo viacerých označení na jednom území za predpokladu, že sa regulujú samostatne.
            V tejto súvislosti budú mať výrobcovia každoročne v čase zberu možnosť rozhodnúť sa, ktoré vína s CHOP budú vyrábať v jednotlivých vinohradoch (za predpokladu, že budú spĺňať technické a výrobné vlastnosti uvedené v príslušných špecifikáciách).
            2.8.   Aktualizácia odkazov na právne normy
            
            Formálne zmeny článku 4 ods. 3 a článku 7 ods. 3 a 10 špecifikácie a jednotného dokumentu (podporné dokumenty).
            Došlo k aktualizácii odkazov na právne normy. Odkaz na „legislatívny dekrét č. 61/2010“ v špecifikácii výrobku bol nahradený odkazom na „zákon č. 238/2016“. Medzi podporné dokumenty bol doplnený uvedený zákon č. 238/2016, ktorým sa stanovujú vnútroštátne pravidlá pre výrobu, uvádzanie na trh, označenia pôvodu, zemepisné označenia, tradičné pojmy, označovanie a obchodnú úpravu, riadenie, kontroly a pokuty v súvislosti s vinárskymi výrobkami uvedenými v nariadeniach (EÚ) č. 1308/2013 a č. 1306/2013, delegovanom nariadení Komisie (EÚ) 2016/1149 a vykonávacom nariadení Komisie (EÚ) 2016/1150.
            JEDNOTNÝ DOKUMENT
            1.   Názov na zápis do registra
            
            Barbera d’Asti
            2.   Druh zemepisného označenia
            
            CHOP – chránené označenie pôvodu
            3.   Kategórie vinohradníckych/vinárskych výrobkov
            
            
                     
                        1.
                     
                     
                        Víno
                     
                  4.   Opis vína (vín)
            
            Barbera d’Asti, Barbera d’Asti Superiore
            
               farba: rubínovočervená, s tendenciou časom naberať granátový odtieň;
            
               vôňa: intenzívna a výrazná, s tendenciou časom nadobúdať nádych hebkosti;
            
               chuť: suché, tiché, telnaté; po riadnom vyzrení harmonickejšie, príjemnejšie a výraznejšie;
            
               minimálny celkový obsah alkoholu v obj. %: 12,0 %; 12,5 % pri vínach s označením „Superiore“ alebo „Vigna“;
            
               minimálny bezcukorný extrakt: 24 g/l; pri vínach s označením „Superiore“: 25 g/l.
            Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.
            Všeobecné analytické vlastnosti
            
                        Maximálny celkový obsah alkoholu (v obj. %):
                     
                     
                         
                     
                  
                        Minimálny skutočný obsah alkoholu (v obj. %):
                     
                     
                         
                     
                  
                        Minimálny celkový obsah kyselín:
                     
                     
                        4,5  gramov na liter, vyjadrené ako kyselina vínna
                     
                  
                        Maximálny obsah prchavých kyselín (v miliekvivalentoch na liter):
                     
                     
                         
                     
                  
                        Maximálny celkový obsah oxidu siričitého (v miligramoch na liter):
                     
                     
                         
                     
                  Barbera d’Asti Superiore s uvedenou podoblasťou „Tinella“ a „Colli Astiani“ alebo „Astiano“
            
               farba: rubínovočervená, s tendenciou časom naberať granátový odtieň;
            
               vôňa: intenzívna a výrazná, s tendenciou časom nadobúdať nádych hebkosti;
            
               chuť: suché, tiché, telnaté; po riadnom vyzrení harmonickejšie, príjemnejšie a výraznejšie;
            
               minimálny celkový obsah alkoholu v obj. %: 13,0 %;
            
               minimálny bezcukorný extrakt: 26 g/l.
            Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.
            Všeobecné analytické vlastnosti
            
                        Maximálny celkový obsah alkoholu (v obj. %):
                     
                     
                         
                     
                  
                        Minimálny skutočný obsah alkoholu (v obj. %):
                     
                     
                         
                     
                  
                        Minimálny celkový obsah kyselín:
                     
                     
                        5,0  gramov na liter, vyjadrené ako kyselina vínna
                     
                  
                        Maximálny obsah prchavých kyselín (v miliekvivalentoch na liter):
                     
                     
                         
                     
                  
                        Maximálny celkový obsah oxidu siričitého (v miligramoch na liter):
                     
                     
                         
                     
                  5.   Vinárske výrobné postupy
            
            5.1.   Osobitné enologické postupy
            
            Vyzrievanie
            Osobitný enologický postup
            Víno „Barbera d’Asti“ vrátane označenia „Vigna“: musí vyzrievať aspoň 4 mesiace od 1. novembra roku zberu.
            Víno „Barbera d’Asti Superiore“ vrátane označenia „Vigna“: musí vyzrievať aspoň 14 mesiacov, z toho aspoň 6 mesiacov v drevených sudoch od 1. novembra roku zberu.
            Víno „Barbera d’Asti“ z podoblasti „Tinella“ a „Colli Astiani“ alebo „Astiano“: musí vyzrievať aspoň 24 mesiacov, z toho aspoň 6 mesiacov v drevených sudoch a 6 mesiacov vo fľaši od 1. októbra roku zberu.
            Dolievanie sudov
            Osobitný enologický postup
            Počas povinného obdobia vyzrievania možno sudy do 10 % celkového objemu dolievať rovnakým vínom rovnakého ročníka, ktoré možno skladovať v iných nádobách ako drevené sudy. Táto operácia sa vykonáva s cieľom zabezpečiť, aby boli sudy a ostatné nádoby na víno vždy plné; víno, ktoré sa odparí počas procesu vyzrievania a/alebo v dôsledku straty objemu spôsobeného poklesmi teploty, sa nahrádza vínom rovnakého druhu ako je to, ktoré sa nachádza v nádobe.
            Obohacovanie
            Osobitný enologický postup
            Obohacovanie je povolené v súlade s limitmi a metódami stanovenými v platných právnych predpisoch pre rôzne druhy vína „Barbera d’Asti“.
            Obmedzenie: Pri vínach „Barbera d’Asti“ Superiore s uvedením podoblasti „Tinella“ môže byť obsah alkoholu zvýšený najviac o 0,5 %, kým pri vínach „Barbera d’Asti“ Superiore s uvedením podoblasti „Colli Astiani“ alebo „Astiano“ môže byť zvýšený najviac o 1 %.
            5.2.   Maximálne výnosy:
            
            Barbera d’Asti a Barbera d’Asti Superiore
            63 hektolitrov na hektár
            Barbera d’Asti Superiore s uvedenou podoblasťou „Tinella“ a „Colli Astiani“ alebo „Astiano“
            49 hektolitrov na hektár
            Barbera d’Asti a Barbera d’Asti Superiore s označením „Vigna“
            56 hektolitrov na hektár
            6.   Vymedzená zemepisná oblasť
            
            Oblasť výroby vína „Barbera d’Asti“ DOCG (CHOP) zahŕňa územia týchto obcí:
            Provincia Asti:
            Agliano Terme, Albugnano, Antignano, Aramengo, Asti, Azzano d’Asti, Baldichieri, Belveglio, Berzano S. Pietro, Bruno, Bubbio, Buttigliera d’Asti, Calamandrana, Calliano, Calosso, Camerano Casasco, Canelli, Cantarana, Capriglio, Casorzo, Cassinasco, Castagnole Lanze, Castagnole Monferrato, Castel Boglione, Castell’Alfero, Castellero, Castelletto Molina, Castello d’Annone, Castelnuovo Belbo, Castelnuovo Calcea, Castelnuovo Don Bosco, Castel Rocchero, Celle Enomondo, Cerreto d’Asti, Cerro Tanaro, Cessole, Chiusano d’Asti, Cinaglio, Cisterna d’Asti, Coazzolo, Cocconato, Corsione, Cortandone, Cortanze, Cortazzone, Cortiglione, Cossombrato, Costigliole d’Asti, Cunico, Dusino San Michele, Ferrere, Fontanile, Frinco, Grana, Grazzano Badoglio, Incisa Scapaccino, Isola d’Asti, Loazzolo, Maranzana, Maretto, Moasca, Mombaldone, Mombaruzzo, Mombercelli, Monale, Monastero Bormida, Moncalvo, Moncucco Torinese, Mongardino, Montabone, Montafia, Montaldo Scarampi, Montechiaro d’Asti, Montegrosso d’Asti, Montemagno, Montiglio Monferrato, Moransengo, Nizza Monferrato, Olmo Gentile, Passerano Marmorito, Penango, Piea, Pino d’Asti, Piovà Massaia, Portacomaro, Quaranti, Refrancore, Revigliasco d’Asti, Roatto, Robella, Rocca d’Arazzo, Roccaverano, Rocchetta Palafea, Rocchetta Tanaro, San Damiano D’Asti, San Giorgio Scarampi, San Martino Alfieri, San Marzano Oliveto, San Paolo Solbrito, Scurzolengo, Serole, Sessame, Settime, Soglio, Tigliole, Tonco, Tonengo, Vaglio Serra, Valfenera, Vesime, Viale d’Asti, Viarigi, Vigliano, Villafranca d’Asti, Villa San Secondo, Vinchio.
            Provincia Alessandria:
            Acqui, Alfiano Natta, Alice Bel Colle, Altavilla Monferrato, Bergamasco, Bistagno, Borgoratto Alessandrino, Camagna Monferrato, Camino, Carentino, Casale Monferrato, Cassine, Castelletto Merli, Cellamonte, Cereseto, Cerrina, Coniolo, Conzano, Cuccaro Monferrato, Frascaro, Frassinello Monferrato, Fubine, Gabiano, Gamalero, Lu Monferrato, Mirabello Monferrato, Mombello Monferrato, Moncestino, Murisengo, Occimiano, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Ricaldone, Rosignano Monferrato, Sala Monferrato, S. Giorgio Monferrato, S. Salvatore Monferrato, Serralunga di Crea, Solonghello, Strevi, Terruggia, Terzo, Treville, Vignale, Villadeati, Villamiroglio.
            V obciach Coniolo, Casale Monteferrato, Occimiano a Mirabello Monferrato je oblasť výroby obmedzená na svahovité oblasti na pravom brehu rieky Pád, ktoré sú zasa vymedzené obchvatom Casale od mosta cez rieku Pád smerom k provincii Alessandria, pozdĺž kopca Santa Anna, cez oblasť Valentino a osadu San Germano.
            Na juh od Casale hranica oblasti výroby kopíruje hlavnú cestu až po administratívnu hranicu obce San Salvatore Monferrato, ktorá sa nachádza západne od tejto cesty.
            Vymedzenie podoblastí v rámci širšej oblasti výroby vína Barbera d’Asti DOCG (CHOP):
            
                        —
                     
                     
                        Oblasť výroby vína „Barbera d’Asti“ Superiore „Tinella“ DOCG (CHOP) zahŕňa celé územie obcí Costigliole d’Asti, Calosso, Castagnole Lanze, Coazzolo a Isola d’Asti (obmedzené na pozemky vpravo od cesty z obce Asti do obce Montegrosso).
                     
                  
                        —
                     
                     
                        Oblasť výroby vína „Barbera d’Asti“ Superiore „Colli Astiani“ alebo „Astiano“ zahŕňa, pokiaľ ide o obec Asti, okres Montemarzo a San Marzanotto Valle Tanaro, pokiaľ ide o obec Isola d’Asti, pozemky naľavo od cesty z obce Asti do obce Montegrosso d’Asti a celé územia obcí Mongardino, Vigliano, Montegrosso d’Asti, Montaldo Scarampi, Rocca d’Arazzo a Azzano.
                     
                  7.   Hlavné odrody hrozna
            
            Barbera N.
            8.   Opis súvislostí
            
            Prírodné faktory, ktoré sú rozhodujúce pre súvislosť
            Oblasť výroby sa nachádza uprostred takzvanej terciárnej piemontskej panvy a zahŕňa provinciu Asti a časť provincie Alessandria. Je to oblasť s nízkymi kopcami a nadmorskou výškou od 150 do 400 metrov, vyznačujúca sa miernym alebo miernym až teplým podnebím (približne 1 800 dennostupňov) s priemernými ročnými zrážkami približne 700 mm.
            Oblasti „Barbera d’Asti“ pochádzajú z obdobia spred viac ako 2 miliónov rokov, keď more kleslo pod hladinu dnešnej Pádskej nížiny a začala prebiehať masívna erózia, ktorá pretvorila kopcovitú krajinu na jej súčasnú podobu. Najstaršie oblasti sa nachádzajú severne a južne od oblasti výroby a sú zložené z piesčitého a vápnitého slieňa z miocénu, takzvanej „bielej pôdy“, v ktorej sa dajú ľahko nájsť fosílne škrupiny. Najnovšie sú „piesky Asti“ (pliocén) na brehoch rieky Tanaro, ktoré tvoria sedimentárne morské naplaveniny. Ide prevažne o vápenaté pôdy, ktoré sa vyznačujú veľkým množstvom vápenca a nízkym obsahom organických látok; v letnom období sú často suché v dôsledku svahov na kopcoch, čo znamená, že nedokážu zadržiavať vodu.
            Ľudské faktory, ktoré sú rozhodujúce pre súvislosť
            V knihe Ampelografia della Provincia di Alessandria [Odrody viniča v provincii Alessandria], Leardi a Demaria, 1873 (v tom čase do provincie Alessandria patrila aj celá súčasná provincia Asti, ktorá sa od nej oddelila v roku 1936) sa o odrode Barbera píše „Táto veľmi dobre známa odroda hrozna je jednou z hlavných odrôd, ktoré sa používajú vo vínach v oblastiach Asti a Basso Monferrato, kde je domácou odrodou, ktorá sa tam pestuje už veľmi dlho.“
            Dokonalá súhra medzi človekom a krajinou v oblasti „Barbera d’Asti“ spočíva v používaní tradičnej vrstevnicovej orby a vedenia po vertikálnej mriežke, Guyotovho rezu a občasnom používaní stredného vedenia kordónového typu, ako aj v obmedzovaní výnosov a účelnom odlisťovaní, ktoré spolu s južnou orientáciou svahov prispievajú k najvyššej možnej kvalite hrozna odrody Barbera. Odroda hrozna Barbera, ktorá potrebuje veľa slnka, sa zvyčajne pestuje na svahoch s najpriaznivejšou orientáciou (smerom na juhovýchod až západ), s výnimkou údolí.
            Podrobné údaje o kvalite alebo vlastnostiach výrobku, ktoré v podstatnej miere alebo výlučne súvisia so zemepisným prostredím.
            Kombinácia prírodných a ľudských faktorov charakterizujúcich danú oblasť umožňuje získavanie vína Barbera d’Asti s dobrým priemerným obsahom alkoholu 13 obj. %, dobrou kyslosťou a vynikajúcim zložením polyfenolov. Vlastnosti vín vyrábaných v tejto zemepisnej oblasti úzko súvisia s pôdou. Na „bielej pôde“ s výskytom siltu a ílu a vysokým obsahom vápenca sa vyrábajú telnaté vína intenzívnej farby, ktoré si dlho zachovávajú pôvodné vlastnosti. Na „pieskoch Asti“, ktoré sa nachádzajú prevažne v strednej časti oblasti Monferrato Astigiano, naľavo a napravo od rieky Tanaro, sa vyrábajú červené vína s intenzívnou a elegantnou arómou červeného ovocia a nízkou kyslosťou, ktoré rýchlejšie zrejú.
            Opis príčinného vzťahu
            Hoci je odroda viniča Barbera bežná v celom južnom Piemonte, je obzvlášť rozšírená v tejto oblasti, kde je aj hlavnou odrodou. Kopcovitý terén a svahy orientované na juhovýchod a juhozápad vytvárajú ideálne prostredie, ktoré je vzdušné a svetlé bez výskytu stojatej vody. Mierne až teplé podnebie, textúra a chemické/fyzické zloženie pôdy a neustále ľudské úsilie udržiavať toto územie a jeho vinohrady dokazujú spojitosť medzi krajinou a vínami, čím sa zlepšujú osobitné vlastnosti červených vín s chráneným označením pôvodu Barbera d’Asti.
            Všestrannosť odrody Barbera spolu s územím, na ktorom sa pestuje, sú ideálne na výrobu vína vhodného na vyzrievanie. Vďaka tradičnému používaniu veľkých sudov a najnovšie aj barikov môžu tieto vína v súčasnosti niesť označenie „Superiore“. Sú vyzretejšie a organolepticky komplexné a majú dlhú trvanlivosť. Vďaka nim získalo označenie Barbera d’Asti vynikajúcu povesť a čoraz väčšie uznanie aj na medzinárodnej úrovni.
            9.   Ďalšie základné podmienky
            
            Balenie
            Veľkosť balenia sa pohybuje od 0,187 litrov do 12 litrov s vylúčením objemu 2 litrov.
            Na uzatváranie fliaš Barbera d’Asti a Barbera d’Asti Superiore je zakázané používať korunkové uzávery. Pri druhoch s označením „Vigna“ a uvedením podoblasti je navyše povolené používať iba prírodný korok.
            
               Odkaz na špecifikáciu výrobku
            
            https://www.politicheagricole.it/flex/cm/pages/ServeBLOB.php/L/IT/IDPagina/12402